
Sorozatunk új kötetével ismét a múltban barangolunk. Az ősál- 
latok után most az ősnövényekkel ismerkedünk meg, soha nem 
látott őserdőkben járva. Figyelemmel kísérjük, hogyan fejlődött 
a növényvilág napjainkig, mi volt az előzménye a mai pillanat- 
képnek: a jelenkori flórának. Tudnunk kell, hogy a növények 
fejlődése az egész élővilág fejlődése szempontjából meghatározó 
jelentőségű. 

A Föld kialakulása kezdetén a légkör egyáltalán nem tartalma- 
zott oxigént. A mai élőlények — köztük az ember — élete pedig 
el sem képzelhető e nélkül. Hogyan, mikor jelent meg légkörünk- 
ben az oxigén, amely az élet fejlődését ilyen sajátos irányba fordí- 
totta? 

Míg oxigén nem volt a légkörben, nem alakulhatott ki az ultra- 
ibolya sugárzástól védő ózonburok sem. A Nap káros sugárzása 
a megjelenő életet azonnal elpusztította. Szerencsére az óceánok 
néhány méteres mélységeibe már nem hatolt le a halálos sugárzás, 
a víz szűrő hatása miatt. Itt jelentek meg az első primitív szerve- 
zetek. Fokozatos és hosszú fejlődés után néhányan fotoszinteti- 
zálni kezdtek. A folyamat közben felszabaduló oxigén kezdett fel- 
gyűlni. Ahogy szaporodtak a zöld növények, úgy szaporodott az 
oxigén mennyisége. A mai oxigénszintet a karbon időszak elején 
érte el légkörünk, körülbelül 350 millió évvel ezelőtt. Ha meggon- 
doljuk, hogy 3100 millió éve jelent meg az első élőlény, akkor 
2750 millió év kellett ahhoz, hogy magasabb rendű élőlények szá- 
mára is elegendő legyen az oxigénszint. Ez majdnem nyolcszorosa 
annak az időnek, ami azóta telt el/ Bizony nagyobb érték az oxigén, 
mint gondolnánk! 


A karbon időszaki buja őserdőkben barangolva bőven teleszív- 
hatnánk magunkat oxigénnel, mivel — a földtörténet folyamánegye- 
dül ebben az időszakban — a mainál jóval nagyobb százalékban 
volt jelen a légkörben. Magától értetődő, hogy a fává növő óriá- 
si páfrányok, zsurlók és ősi fenyőfélék nagy kiterjedésű erdeiben 
bőven termelődött az oxigén. S mikor ezek az erdőségek bete- 
metődtek, belőlük képződtek a hatalmas fekete kőszéntelepek. 
A: növényvilágban nem váltják egymást olyan gyorsan a szerep- 
lők, mint az állatoknál. A földtörténeti korszakokban megismét- 
lődő tömeges pusztulások a növényeket nem érintették. Amikor 
a kréta időszakban az állatfajok éppen nagy számban halnak ki, 
akkor jelennek meg a Földön a zárvatermők, és válnak uralko- 
dóvá. A mai flórán máig is érződő nagy csapást a pleisztocénkori 
. jégkorszak idézi elő. A gazdag trópusi, szubtrópusi flórát a nagy- 
méretű eljegesedés pusztítja el, és az északibb területekről délre 
szorítja vissza. A Balkánon, a Kaukázusban, de leginkább Dél- 
kelet-Ázsiában ezért találkozunk egyre több olyan növénnyel, 
amelyek rokonai nálunk csak a harmadidőszakban, 67-3 millió 
évvel ezelőtt éltek. 


A pleisztocén jégkorszak — melyben már az ősember is élt — nem : 


tartott egyhuzamban. Négy eljegesedés (glaciális) volt, köztük 
pedig felmelegedések (interglaciálisok) nyomait mutatták ki. Ez 
utóbbiakban a klíma a mainál melegebb volt. A jelenkort úgy is 
felfoghatjuk, mint egy interglaciálist, melyben még tart a felme- 
legedés. 


Hazánkban a mai flóra arculata a legutóbbi hárommillió évben . 


alakult ki. A Föld más tájain azonban megtaláljuk az eltűnt korok 
növényeinek számtalan leszármazottját, az ősöket pedig kövület- 
ként leljük föl a kőzetekbe zárva. Új kötetünk ezekkel az ősi, 
kihalt növényekkel ismerteti meg olvasóinkat. 


A földtörténet korszakainak erősen leegyszerűsített vázlata ) 


Millió évt Idő 


500 


570 


Negyedidőszak 

$ A táblázatban szereplő számok azt mutatják, hogy az egyes földtörténeti korok 
legfrissebb ismereteink szerint hány millió évvel ezelőtt kezdődtek. 


(KAMBRIUM - ORDOVICIUM - SZILUR 
IDŐSZAKOK 


Minél távolabbi valami térben vagy időben, annál kevesebbet 
tudunk róla. Így van ez a növényvilággal is. A fenti három időszak 
165 millió évet tesz ki együttesen. Ez nem kis idő, mégis sokkal 
kevesebbet tudunk róla, mint a legutóbbi hárommillió évről. 
Az élővilág ekkor még a vízben, elsősorban a tengerekben fejlő- 
dött, ahol kezdetben egyszerű, egysejtű élőlények, baktériumok, 
moszatok éltek. Közülük a legkezdetlegesebbek a sejtmag nélküli 
kékmoszatok voltak. Az ordoviciumban a zöldmoszatok, a szi- 
lurban a barna- és vörösmoszatok indultak jelentős fejlődésnek. 
Ez utóbbiakról biztos leleteink vannak, mivel szilárd mészvázuk 
volt, és így nagyobb eséllyel maradhattak fenn. 

A moszatok közül a továbbfejlődés szempontjából elsősorban 
a zöldmoszatok jelentősek. Tőlük származtatjuk ugyanis a maga- 
sabb rendű szervezeteket, s minden valószínűség szerint az első 
szárazföldi, igen egyszerű harasztok is belőlük alakultak ki. 

De hogyan maradtak fenn évmilliókon keresztül a növényi le- 
nyomatok, az élővilág fejlődésének bizonyítékai? Bizony, ez nem 
is olyan egyszerű s egyáltalán nem természetes folyamat! Tapasz- 
taljuk, hogy a lehullott levelek avart képeznek, majd pár év alatt 
alkotóelemeikre bomlanak, melyeket ismét felszívnak a növények. 
Csak kivételes esetekben maradnak fenn, ha iszappal, talajjal, 
vulkáni porral gyorsan betemetődnek, ezáltal az oxigéntől és a leg- 
több lebontó szervezettől elzáródnak. A betemetés leggyakoribb 
a tengerpartokon, ahol finom szemcsés agyag vagy durvább szem- 
csés homok rakódik rá a növény- és állatmaradványokra. A vul- 
kánok által kiröpített vulkáni por, ún. tufa is megőrizhet növényi 
részeket, akár a mészgazdag hévforrásokba hullott levelek felületén 
kiváló mész, amelyen a levél hű lenyomatát találjuk. A kovás 
oldatok pedig a fatörzseket konzerválhatják. ) 

II. tábla 


DEVON IDŐSZAK. ALSÓ DEVON 


A növényvilág fejlődése szempontjából a devon időszak a legdön- ; 


tőbb jelentőségű. Míg — napjainktól számított — 3100 millió évtől 
405 millió évig a növényi élet az óceánok vizébe volt , zárva", 
a felső szilur és az alsó devon határán kilépett a szárazföldre. 
Óriási alkalmazkodóképesség jele az, hogy nem mondott csődöt 
ez a vállalkozás! Az ózonburok már kialakuit, és a szilur végére 
elérte az oxigénszint a mainak a 1096-át, az ún. szárazföldi szintet, 
ami már elegendő volt a szárazföldi növényeknek. Eddig a víz 
kitűnő környezetet biztosított számukra ; többek között nem kel- 
lett gondoskodniuk testük szilárdításáról, a tápanyag szállítása 
sem okozott nehézséget, mert diffúzióval történt. 

Amikor a szárazföldre kijutottak, sokkal mostohább körülmé- 
nyek közé kerültek. Kezdetben még a víz közelében, mocsaras 
helyeken maradtak, amiről a mocsári növénytársulások tanúskod- 
nak. 

JA felső szilur — alsó devon határon megjelenő első szárazföldi 
növények egyszerű harasztok voltak. Egy részük a talajra borulva 
élt, teleptestük, hasonlóan vízben élő elődeikéhez, csaknem egy- 
nemű volt. Bőrszövetükön már kialakult a kutikula, mely a sza- 
bad levegővel való érintkezés biztos jele. Ezt-a flórát Nematophyta 
flórának nevezzük. Másik részük fokozatosan kezdett a talajról 
felemelkedni, ez-már"a"Psilophyta-flóra-volt. A teleptest helyett 
szárszerű szerv jelent meg, ami azonban még nem volt valódi szár. 
Földbe nyúló része, a szár folytatása sem volt valódi gyökér. Leve- 
leik egyáltalán nem voltak. A zöld szár végezte a fotoszintézist. 
Többnyire spórákkal szaporodtak, nagy spóratartóik a szár végén 
álltak vagy csüngtek. A Földön mindenütt egységesen ilyen típusú 
növények alkották a flórát, tehát a növényföldrajzi elkülönülés 
ekkor még nem indult meg. ! 

III. tábla 


1. Rhynia. Az ún. Psilophyta flóra jellemző növénye. A legegysze- 
rűbb száras növény, mely a korai devonból, Skócia területéről 
került elő. A harasztok törzsének külön, ma már kihalt osztályába, 
az őscserjékhez soroljuk. A növényke mindössze 4-5 cm magas 
volt, szára 5-6 mm vastag. Az iszapos, képlékeny talajban kúszó 
rizómája semmiben sem különbözött szerkezetileg a föld fölé emel- 
kedő szárképlettől, melyet bőrszövet borított: Ez gázcserenyíláso- 
kat is tartalmazott, amelyek a légzést végezték. Mivel levelei egyál- 
talán nem voltak, a villásan elágazó szár fotoszintetizált. Az ovális 
spóratartók a villáságak végén álltak. 


2. Psilophyton. Az alsó devon jellemző Psilophyta flórája erről 
a növényről kapta nevét. Apró termetű volt, szára alig közelítette 
meg a 20 cm magasságot és az 5-8 mm vastagságot. A talajban 
kúszó rizómájából szár emelkedett föl, mely többszörösen, villásan 
elágazott. A villák végén nagy spóratartó tokok csüngtek, míg 
a meddő ágak pásztorbotszerűen visszakunkorodtak. 


3. Zosterophyilum. Hínárszerű, szintén apró termetű őscserje volt, 
mely sekély vizekben a víz alá merülve élt. Szárát fejlett kutikula 
borította, azonban gázcserenyílások nem találhatók bőrszövetén. 
Villásan elágazó, lapított szárai végén füzérekben sorakoztak a 
spóratartók, melyeket a víz színe fölé emelt. Elterjedése rendkívül 
széles lehetett, mivel nemcsak Európából, hanem Ausztráliából is 
előkerült. 

IV. tábla 


ast 


FELSŐ DEVON 


A felső devonban már nemigen találkozunk a korábban megis- 
mert növényekkel. Sokkal nagyobb a hasonlóság a következő 
időszak, a karbon flórájával. A közben eltelt mintegy 50 millió év 
alatt hatalmas fejlődés ment végbe. A zöld levelek kialakulásával 
a nagyobb felületen több energiát termelt a növény, de a nagyobb 
levélfelület többet is párologtatott. A megfelelő vízellátáshoz szük- 
ség volt a szállítószövet kialakulására. Így különül el a szár és a 
levél feladata. Az előbbi a szállítást, az utóbbi az asszimilációt 
végezte. A termetnövekedéshez több építőanyag kellett. A földben 
kúszó, szárszerű képződmény nem felelt meg az új követelmények- 
nek. Kialakult a gyökér, mely nagyobb területekről, a talaj mé- 
lyebb szintjéből is képes volt tápanyagot felvenni. De nemcsak 
a létfenntartó, hanem a szaporítószervek is fejlődtek. 

A spórás harasztok mellett megjelentek a magot hozó nyitva- 
termők. Kezdetben rendkívül hasonlítottak a harasztokra, amire 
példa éppen a magvaspáfrány neve is. 

A nyitvatermők közül a képen látható, fatermetű Archaeopteris 
a legelterjedtebb, innen ered az Archaeopteris flóra elnevezés. 
Legszebb példányai a Medve-szigetekről, a Spitzbergák környé- 
kéről kerültek elő. A fák magassága a tíz métert is elérte, s olyan 
nagy erdőségeket alkottak, hogy jelentős kőszéntelepek képződtek 
belőlük. Így a legidősebb fejtésre alkalmas kőszenet innen, a Med- 
ve-szigetekről ismerjük. A devon időszakban indult el az a nagy 
hegységképződési folyamat is, amely egészen a földtörténeti ókor 
végéig tartott : az úgynevezett variszkuszi hegységrendszer kialaku- 
lása, amelynek lepusztult maradványa a Harz hegység, a Rajnai- 
palahegység, az Ardennek és több más ősi masszívum. 


V. tábla 


KARBON IDŐSZAK. ALSÓ KARBON 


Az északi féltekén a kőszénképződés legfontosabb időszaka a kar- 
bon volt. Hatalmas kiterjedésű erdőket kell feltételeznünk, hogy 
ekkora kőszéntelepek képződhessenek! A tengerparti mocsaras 
területeken élő növényeket az iszap betemette, s mivel elzáródtak 
az oxigéntől, megindult egyfajta lassú szénülési folyamat. Sajnos, 
a mai Magyarország helyén akkor nem voltak kedvezőek a felté- 
telek, így hazánkban nem bányásznak sehol nagy fűtőértékű kar- 
bonszenet. 

A felső devonhoz képest minőségileg nem sokat változott a nö- 
vényzet, mennyiségileg azonban túlszárnyalta minden idők nö- 
vénygazdagságát. Az éghajlat meleg, párás, trópusi volt. Nagyon 
kedvezett az anyagcsere-folyamatok fokozódásának, amihez már 
megvoltak a belső feltételek is, például a fejlett szállítószövet-rend- 
szer. A karbon időszaki őserdőkben már a 30 méteres fák nem 
ritkaságok. Az erdőkben először különültek el szintek: a lomb- 
koronaszint, a cserjeszint, a gyepszint és a mohaszint. A lomb- 
koronaszintet a harasztokhoz tartozó fatermetű korpafüvek, míg 
a cserjeszintet a magvaspáfrányok alkották. A gyepszintet sokféle 
páfrány, a mohaszintet lombos- és májmohák borították be. 
A fülledt, meleg, párás trópusi klímán buja növényzet bontakoz- 
hatott ki, mely a széntelepek nyersanyagául szolgált. Hatalmas 
energia raktározódott el ekkor a Föld mélyében, melyet az embe- 
riség immár évszázadok óta használ, s életünk még ma is elképzel- 
hetetlen nélküle. De nemcsak óriási energiakészletet halmozott fel 
a karbon növényvilága! A trópusi őserdők ontották magukból 
az oxigént, így a légkör oxigéntartalma nemcsak elérte, hanem túl 
is haladta a mai oxigénszintet. Becslések szerint a jelenleginek tíz- 
szerese volt! 


VI. tábla 


1. Lepidodendron - pikkelyfa. A korpafűféléknek ma csak apró ter- 
metű, lágy szárú fajai élnek. Nem így volt ez a karbon időszakban, 
amikor 30-35 méteres fává is megnőttek. A törzs a felső részén 
többszörösen villásan elágazott. Az ágacskák végén spóratartó 
tokok csüngtek lefelé; a növény ugyanis spórákkal szaporodott. 
A törzsön pikkelyszerű levélripacsok maradtak vissza a levél lehul- 
lása után, ezért hívják pikkelyfának. Ahogy a fa növekedett, a le- 
velek sorra lehullottak. A növény talajban levő része a szár foly- 
tatása volt csupán, tehát még nem beszélhetünk valódi gyökér- 
ről. A föld alatti szárat sokáig Stigmaria néven tartották szá- 
mon, mivel kezdetben szár nélkül találták, s úgy vélték, hogy 
egy másik faj darabja. Később derült csak ki, hogy ugyanannak a 
növénynek két különböző részéről van szó. 


1/a Lepidodendron (a pikkelyfa megkövesedett szárának darabja). 
A törzsmaradványon jól látható a levélripacsok alakja, elhelyez- 
kedésük módja. 


2. Stigmaria (a pikkelyfa föld alatti szárának megkövült marad- 
ványa). Ezzel rögzítődött a fa a puha, lápos talajban, ezzel szívta 
fel a tápanyagot is. Ám e névvel illetik egy másik jelentős karbon 
időszaki növény, a pecsétfa (Sigillaria) föld alatti szárát is. Mivel 
a kettő teljesen azonos, elkülönítésük szinte lehetetlen. Így a Stig- 
maria — az ősnövénytanban ez nem ritka dolog -— szervnemzetséget 
jelent. 


3. Megaphyton. A karbon egyik igen jellegzetes fája volt, mely 
csak a perm közepén pusztult ki véglegesen. 10 métert meghaladó, 
magas törzsű páfrány volt, melynek levelei a csúcson összponto- 
sultak, s folyamatosan hullottak le. A Megaphytont az különböz- 
teti meg a hozzá hasonló páfrányfáktól, hogy a törzsön a levelek 
két sorban helyezkednek el. A fa maradványait Európában és 
Észak-Amerikában találták meg. 

VII. tábla 


FELSŐ KARBON 


A felső karbonban már nem egységes a Föld flórája. Négy nagy 
flórabirodalmat különíthetünk el, melyekben csaknem ugyanazok 
a növényosztályokba tartozó növények éltek, de más fajok más 
arányban. Feltűnő azonban, hogy napjainkban egymástól távol 
. eső földrészek növényvilága a felső karbonban azonos flórabiro- 
dalomhoz tartozott. A déli féltekén akkor a mai Dél-Amerika, 
Afrika, India, Ausztrália és az Antarktisz egységes kontinenst alko- 
tott, az ún. Gondwanát, melyre még visszatérünk. Az euramerikai 
flórabirodalomnak durván Európa és Észak-Amerika felel meg. 
Jellemző növényei a Sigillaria, a Calamites, a Lepidodendron, a 
Pecopteris és több más páfrány. A nyitvatermők közül a magvas- 
páfrányokon kívül az ősi fenyőfélék is megjelentek. Az éghajlat 
meleg, egyenletes, évszakok nélküli volt, így a fák törzsében nem 
alakultak ki évgyűrűk. Az angarai flórabirodalmat az Urál hegy- 
ség, a Csendes-óceán, az Északi-Jeges-tenger és Mongólia területe 
határolta. A cathaysi flórabirodalom Délkelet-Ázsiát foglalta 
magába. Az éghajlat az északi féltekén meleg, párás, csapadékos 
volt; az erdők mocsárerdők voltak. Az élénk anyagcsere lehetővé 
tette a nagy termet kialakulását és a bő oxigéntermelést. Az erdők 
bujasága, gyors növekedése a mai trópusi őserdőkéhez hasonlítha- 
tott. 

Hatalmas változások játszódtak le közben a kontinensek életé- 
ben is. Az eddig különálló ősi Ázsia , ütközött" Laurenciával, 
amely az ősi Európát és Észak-Amerikát foglalta magába ; bezárult 
a köztük hullámzó Uráli-óceán, s az összeforrás helyén felgyűrő- 
dött az Urál hegység. Egy nagy, egységes szárazföld alakult ki az 
északi féltekén, melyet Laurázsiának nevezünk. A karbon végére 
Laurázsia európai része összekapcsolódott a délen elterülő Gond- 
wanával. Így kb. 285 millió éve Földünkön egyetlen hatalmas kon- 
tinens létezett: a Pangea. 

VIII. tábla 


1. Calamites — zsurlófa. Fejletlenebb, mint a nyitvatermő ősfa. 
A harasztokhoz, a zsurlók osztályába tartozik. A ma élő zsurlók 
igen apró termetűek. Ezek az ősi zsurlók azonban fává nőttek. 
Föld alatti részükből vastag, 20-30 méteres szár emelkedett föl. 
Akárcsak a mai zsurlók, ezek is vizes, mocsaras helyeken éltek. 
A harasztok ivaros szaporodásának ugyanis elengedhetelen fel- 
tétele a víz. 


1/a Calamites (megkövesedett törzs). A több mint 10 cm átmérőjű 
vastag törzsön jól megfigyelhetők az egykori levelek kiindulásának 
helyei egy körbefutó vonal mentén. 


2. Annularia. A Calamitesek rokonságához tartozó zsurlófa kövü- 
letét mutatjuk be táblánkon. A levelek szépen örvökbe rendeződ- 
tek a szár körül (2/a). Természetesen kövületként már kissé defor- 
málódva látható, mivel az évmilliók során kőzetté alakult a bete- 
mető iszap, és összenyomta a lágy növényeket. 


3. Cordaites — nyitvatermő ősfa. A felső karbon erdőségek fontos 
növénye volt. A nemzetség igen változatos, alakgazdag; a földtör- 
téneti múltban több faja élt. Fatermetűek voltak, magasságuk 
a 30 métert is elérte. Némely faj levele méteres hosszúságú és 15 cm 
széles volt (3/a), a levelek az ágacskák végén csoportosan álltak. 
Ezek a növények már nyitvatermők, a fenyőfélékkel való rokon- 
ságuk kimutatható, annak ellenére, hogy ránézésre nem hasonlíta- 
nak egymásra. 


ését ésési 

1. Sigillaria — pecsétfa. A pikkelyfával együtt a karbon időszak 
legismertebb növénye, valószínűleg azért, mert a legtöbb marad- 
vány ezekből került elő. A pikkelyfánál egyszerűbb felépítésű lehe- 
tett, csupán egyszer vagy kétszer ágazott el, de ugyancsak villásan. 
Az ágak végén örvökben nőttek a nagyméretű, bot alakú levelek, 
amelyek az 1 méteres hosszúságot és az 1 centiméteres vastagságot 
is elérték. A spóratartók a villák végén, a levelek alól csüngtek le. 
Maga a növény megközelítette a 30 méter magasságot. Föld alatti 
része nem különíthető el a pikkelyfáétól, így ugyancsak Stigmariá- 
nak nevezzük (Il. VII. táblát!). A pecsétfa már az alsó karbonban 
is élt, de jelentősége a felső karbonban nőtt meg igazán. A permben 
kihalt a beköszöntő száraz éghajlat miatt. 


1/a Sigillaria — pecsétfa (kövület). Nagyon jellegzetes törzsének 
rajzolata. A lehulló levelek után visszamaradó levélripacsok hat- 
szög alakúak, s függőleges sorokba rendeződnek. A legjobb meg- 
tartású maradványokon ez jól kirajzolódik, a koptatottság fokától 
függően azonban más-más rajzolat tűnik elő. 


2. Glossopteris. Egyszerű, kezdetleges nyitvatermő volt, nagyon 
jellegzetes nyelv alakú levelekkel. (Innen ered a növény tudomá- 
nyos neve is.) A levelek rövid száron, csomókban vagy örvösen 
helyezkedtek el. A levélközépen vastag ér húzódott, amiből további 
erek indultak ki. A fejlődésnek egy bizonyos fokán megrekedt 
növény, s bár egyes szervei magasabb fejlettséget értek el, mégsem 
tekinthető a zárvatermők ősének, mivel a zárt magház még nem 
jelent meg rajta. Az egységes déli kontinens, a Gondwana legjelleg- 
zetesebb növénye volt. 


2/a Glossopteris (levélkövület). Főleg afrikai és indiai lelőhe- 
lyekről került elő. 

Glossopteris flóra. A felső karbon egyik — a többiektől feltűnően 
eltérő — növénybirodalmát gondwanai flórabirodalomnak hívjuk. 
Az akkor, a déli féltekén elhelyezkedő, egységes Gondwana konti- 
nensen alakult ki. Míg északon trópusi éghajlat uralkodott, addig 
ezen a hatalmas földrészen a karbon időszakban jégkorszak volt. 
A hűvös klímáról vallanak a fák évgyűrűi és alacsony térmetük is. 
A leveleik általában egyszerűek, nyelv alakúak voltak; Glossop- 
teris és Gangamopteris néven váltak ismertté. Innen ered a Glos- 
sopteris flóra elnevezés. Nemcsak a karbonban, hanem még a perm 
időszakban is ezek voltak az uralkodók a Pangea déli, hajdani 
gondwanai területén. Az idők folyamán ez a flóra is megkezdte 
vándorlását észak felé, és egy Glossopteris faj a Pangeába mélyen 
benyúló őstengert, a nagy Tethyst is legyőzve, eljutott a kontinens 
északkeleti részére. 

Ez a flóra a triászban tűnt el véglegesen, amikor más északi 
fajokkal keveredett, és más, új nemzetségek veszik át tőle az ural- 
mat. Érdekes külön megvizsgálni ezzel kapcsolatban India hely- 
zetét! A Dekkan-félsziget ma Ázsiához tartozik; karbon időszaki 
flórája mégis tipikus Glossopteris flóra. A Dekkan-félsziget a kar- 
bon időszakban még sokkal délebbre helyezkedett el, s alkotója 
volt az egységes Gondwana kontinensnek. Leszakadása s északra 
tolódása évmilliók során játszódott le. Északi irányú vándorlása 
közben a kréta időszak végén ütközött össze Ázsiával, és forrt 
hozzá. A hatalmas ütközés következtében gyűrődött fel a Himalája 
hatalmas hegyvonulata. Ettől kezdve az egykori Gondwana föld 
története már Ázsiához kapcsolódik. Karbon időszaki flórája 
azonban még a déli féltekéével azonos, hiszen abban az időszakban 
még oda tartozott. A vándorló kontinens magával hozta északra 
a délen kialakult kőzeteket, őslényeket. 

A Glossopteris flóra igen különös. Ma ehhez hasonló növénye- 
ket, sőt növénytársulásokat sem találunk. Nehéz tehát rekonstru- 
álni, hogy milyen körülmények között, hogyan élhettek ezek a 
növények a karbonban. ; 

XI. tábla 


PERM IDŐSZAK 


A karbon nedves, trópusi éghajlata után, a permben egyre szá- 
razabbá vált a klíma. Ez a kontinensek vándorlásával jól értel- 
mezhető. Ebben az időszakban a szárazföldek észak felé tolódtak, 
s az európai területek éppen a leszálló légáramlatok övébe kerültek. 
A 30. szélességi fokon, — a leszálló légáramlatok szárító hatása 
miatt — napjainkban is sivatagok helyezkednek el. A déli nagy 
földrészen a karbonból a permbe való átmenet észrevétlenül ját- 
szódott le. Ott továbbra is jégkorszaki eljegesedéseket lehet ki- 
mutatni az uralkodó Glossopteris fióra mellett. 

A klíma megváltozására természetesen élénken reagált a nö- 
vényzet. A nagy párologtató felületű páfrányok helyett az ősi fe- 
nyők jutnak vezető szerephez. A tűlevelek ugyanis a párologtatás 
csökkentését teszik lehetővé, ami a száraz klíma alatt igen előnyös 
tulajdonság. Jellemző faj volt a táblánkon is bemutatott Baiera ( ! ), 
Voltzia (2) és a Walchia (3) nevű ősfenyő, a korábbi magvaspáfrá- 
nyok mellett pedig a Callipteris volt a társulásalkotó, nagy kiter- 
jedésű területeken. A még nedves, mocsaras helyeken Pecopteris- 
(páfrány-) és Calamites- (zsurlófa-) erdők virultak, tehát a karbon- 
flórához hasonló növényzet élt. A kontinensek nagy részén a klíma 
szárazabbá vált, amit nemcsak a növényzet, hanem a kőzetek is mu- 
tatnak. Ekkor képződött az a vörös homokkő is, mely nálunk a Ba- 
laton-felvidékenésa Mecsekben a Jakab-hegy táján nagy területeken 
felszínre bukkan. A homokkő mélyebb szintjeiben jelentős mennyi- 
ségű uránérc dúsult föl. Vörös színe az oxidáció eredménye, mivel 
a kőzet a szárazföldön keletkezett. Több helyütt kovásodott fatör- 
zsek fordulnak elő benne. Nagyon jó, ellenálló építőkő ; a Bala- 
ton-felvidéken számos ház, lábazat, kerítés épült belőle. A kőzet 
málladékából képződött vörös talajon jó minőségű bor terem. 
Sok helyen kősó is képződött, ami az egykori tengerek bepárló- 
dásának eredménye. 

TRIÁSZ IDŐSZAK 


A triász időszakkal kezdődik a földtörténeti középkor, azaz a me- 
zozoikum. Az állatvilágban a perm-triász határán bekövetkező 
nagy változás indokolta, hogy itt húzzuk meg az ókor—középkor 
határát. Ekkor halt ki számos állatcsoport, s helyettük merőben 
újak léptek fel az élővilág színpadán. A növények alapján nem 
lenne indokolt ez az elhatárolás, mivel az alsó triász flórák még 
nem nagyon különböztek az előzőtől. A klíma továbbra is száraz 
maradt. A legjellemzőbb alsó triász szárazságtűrő növény a Pleu- 
romeia nevű haraszt volt. Alárendelten zsurlók és fenyők is éltek. 
A szárazság fokozódásával megnövekedett a szágópálmák szerepe. 
A száraz, meleg éghajlaton csak alacsony termetű fák, ritka erdők 
kaphattak lábra. Érdekes, hogy éppen Grönland szigetéről isme- 
rünk szép triász flórákat, az időszak végéről. Ebben már Ginkgo- 
félék (páfrányfenyők) is jelentkeznek. Itt azonban az éghajlat kö- 
zepesen nedves, hűvös volt. 

A földtörténeti középkor kezdetét azonban nemcsak az élő- 
világban bekövetkező változások jelzik, hanem egy új, hatalmas 
hegységképződés kezdete is, ez az ún. Alpi ciklus, mely napjainkig 
tart. Ennek során óceánteknők nyíltak szét, kontinensek darabo- 
lódtak fel vagy ütköztek össze, melyeket hatalmas méretű, több 
ütemű vulkáni működés kísért. A triászban az egységes kontinens, 
a Pangea még megvolt, de az Egyenlítő mentén hatalmas óceán, 
a Tethys mélyedt bele. India, Közép-Ázsia környékén több ezer 
kilométeres szélességben hullámzott; a kontinensek területét is 
nagyrészt tengerek borították. A Tethys Közép-Európa nagy részét 
elöntötte. Ezek a beltengerek azonban rövid életűek voltak, s a 
triász folyamán is többször eltűntek, majd újra megjelentek. Ha- 
zánk területén ekkor jelentős mennyiségű mészkő képződött, 
amelynek anyaga a triász tengerben rakódott le. Középhegysége- 
inkben ma ezek a triász mészkőrögök bukkannak a felszínre. 

§ XIII. tábla 


tuzte; 


XIV. tábla 


1. Pleuromeia. A triász táj legjellemzőbb növénye volt. A harasz- 
tokhoz tartozik, s valószínűleg a pecsétfából fejlődött ki az év- 
milliók során. Termete azonban korántsem volt akkora, mint a 
karbonban uralkodó őseié: mindössze 1-2 méter magasra nőtt 
meg. Nagyon leegyszerűsödött a felépítése. Szára nem ágazott el, 
csúcsán levélkorona volt, melyen egyetlen spóratartó füzér fejlő- 
dött. Földbeni része Stigmariára emlékeztető rögzítőszerv volt. 
A száraz triász éghajlaton a lefolyástalan sóstavak partján élt, 
nagyon sótűrő növény lehetett. 


2. Cycadeoidea. Bár neve a Cycasokra (szágópálma) emlékeztet, 
tudományos alapon mégis a kihalt Bennettitesekhez tartozik. 
Alakjával, külső megjelenésével azonban a ma is élő Cycasokra 
hasonlít. A növény törzse hordó- vagy gumószerű volt, ezen ültek 
csomókban a 3 métert is elérő, szárnyasan osztott levelek. A virá- 
gok a törzsön helyezkedtek el, szép színesek és nagyok (10 cm) 
voltak, ezért feltételezik, hogy megporzásuk rovarok útján tör- 
tént. Szerkezetük az előző növények virágaihoz képest igen nagy 
fejlődést mutat. Egy-egy virágban porzó és termő is fejlődött, 
tehát hímnős volt, mint sok zárvatermő. A földtörténeti közép- 
korban meleg éghajlat alatt élt, s a szárazságot is elviselte. A növé- 
nyek törzse elkovásodás útján maradt fenn. A szép, kemény, levél- 
maradványoktól mintás törzsek kövületeire az etruszkok is felfi- 
gyeltek: etruszk sírokban több ilyen Cycadeoidea-maradványt 
találtak más, kultikus tárgyakkal együtt. Érdekes még a dél-dakotai 
lelőhely, ahol a maradványok teljes épségben, a virágokkal együtt 
őrződtek meg. 


3. Neocalamites. A zsurlók osztályába tartozó növény. A triász 
nedvesebb, mocsarasabb területein telepedett meg, abban az idő- 
szakban, mikor a kőszénképződés is megindult. 


JURA IDŐSZAK 


A triász száraz, kedvezőtlen klímája után a jurával beköszöntött 
a földtörténet legkiegyenlítettebb szakasza. Az eddigi szárazföldek 
jelentős része tenger alá került, s a nagy kiterjedésű tengerek egyen- 
letesen meleg éghajlatot biztosítottak. A triászban megjelent nö- 
vénycsoportok jelentősen továbbfejlődtek. A kiegyenlített éghajlat 
következménye volt, hogy a jura flórája meglehetősen egységes. 
A Cycasok (szágópálmák) ekkor élték virágkorukat. Ezek közül 
a Nilssonia igen gyakori. A Bennettitesek továbbra is igen jelentő- 
sek voltak, s megjelentek a mai fenyőfélékre emlékeztető ősök is. 

A több csapadék, a nedves, meleg éghajlat újra kedvező lehe- 
tőséget teremtett egy gazdagabb növényzet kialakulására, a ten- 
gerpartok pedig a kőszénképződés elsőrendű helyei voltak. Az alsó 
jurában képződött a magyarországi legidősebb kőszén is, a me- 
cseki bányák kincse. Koránál fogva ez a legjobb minőségű hazai 
kőszén. A telepet fedő agyagos rétegek növénymaradványokban 
. igen gazdagok. Elsősorban szép rajzolatú, szenesedett, fekete páf- 
ránylenyomatok kerültek elő innen. 

A jura közel 60 millió évet foglal magába. Nem csoda, ha a felső 
jurában már ismét szárazabbá váló éghajlattal találkozunk, hiszen 
ennyi idő alatt már jelentős változások mennek végbe a Föld éle- 
tében. A száraz klímáról mesélnek a Kaukázusban élt vastag ku- 
tikulájú, bőrnemű levelű Cycas-félék. Az északibb területeken 
azonban, így Európában is tovább tartott az óceáni jellegű ég- 
hajlat. 


XV. tábla 


SAVE 


MM 


cs áds 
seyzrgra 


1. Williamsonia. A nyitvatermők törzsének a már kihalt Benne- 
tites osztályába tartozik. Pálmatörzse két méter magasságig nőtt 
meg. A törzs csúcsán hatalmas, összetett levelek helyezkedtek el 
egy üstökszerű csomóban. Közöttük fejlődtek ki a virágok. 


2. Palaeocycas. A szágópálmákhoz tartozó nyitvatermő. Két mé- 
ternél magasabbra nemigen nőtt meg, levelei viszont hatalmasak 
voltak, s a fa csúcsán a virágzatot közrefogva helyezkedtek el. 


3. Nilssonia (levélnyomat). Akárcsak a Palaeocycas, ez is egy szá- 
gópálma ; alakjuk is nagyon hasonlít egymásra. A Nilssonia levele 
azonban erősen tagolt. A növény magyarországi lelőhelye is is- 
mert: a mecseki szénbányák meddő kőzeteiből kerültek elő levelei. 


4. Ginkgo-páfrányfenyő (levélnyomat). Napjainkban egy faja él, a 
Ginkgo biloba, melyet Szecsuánban, egy kolostorkertben fedeztek 
fel; korábban kihalt növénycsoportnak hitték. Kínán kívül más 
természetes előfordulását nem is ismerjük, de parkokban sok 
helyütt, így nálunk is megtalálható. Szép példányaiban gyönyör- 
ködhetünk a budapesti Kun Béla téren; New Yorkban utcafának 
ültetik (I. Fák és bokrok. 4. o.). A nemzetség a permben jelent meg, 
a triászban már igen jelentős volt. Magyarországon egy faja a plio- 
cénban is élt még, s mint annyi más növényünket, feltehetően ezt 
is a jégkorszak űzte el. A fa ősvilági eredetéről vall a villás erezet, 
a levél közepén látható bemetszés pedig azt mutatja, hogy egykor 
két különálló részből nőtt össze. A ginkgo a nyitvatermőkön 
belül külön osztályt alkot. A földtörténeti múltban virágzó és a 
harmadidőszakban is elterjedt nemzetség ma a kihalás szélén áll. 
Joggal nevezzük , élő kövület"-nek. 

XIV. tábla 


KRÉTA IDŐSZAK. ALSÓ KRÉTA 


A jura időszak egyenletesen meleg, kellemes klímája után a kréta 
időszakban több megpróbáltatás érte a növény- és állatvilágot. 
A mintegy 70 millió éven át tartó időszakban többször vált egy-egy 
terület szárazfölddé, majd ismét tenger öntötte el. A kréta a föld- 
történet igen mozgalmas szakasza volt. Az Atlanti-óceán meden- 
céje ekkor nyílt ki, azaz ekkor vált szét a korábban egységes kon- 
tinens Eurázsiára és Észak-Amerikára. A két kontinens távolodása 
azóta is tart, tehát az óceán még tágul. Ezzel egyidőben viszont 
a Csendes-óceán záródik, tehát az amerikai kontinens Ázsia felé 
közeledik. Az Atlanti-óceánon kívül ekkor keletkezett az Indiai- 
a. Óceán is, aminek következtében Gondwana széthullott Dél-Ameri- 
kára, Afrikára, Indiára (Dekkán) és az Antarktiszra. Ausztrália 
ekkor még együtt maradt az Antarktisszal. Az Atlanti-óceán meg- 
születésének következményeként a volt ősóceán, a Tethys olló- 
szerűen bezáródott. A középső krétában bekövetkezett Afrika és 
Európa , ütközése", ekkor gyűrődtek fel korunk legmagasabb 
hegységei, a , fiatal" kelet-nyugat irányú hegységek: a Pireneusok, 
az Alpok, az Appenninek, a Kárpátok, a Dinaridák, a Kaukázus 
és a Himalája. Ez utóbbi a Dekkán ütközésével torlódott fel, mi- 
közben a korábban önálló Dekkán Ázsiához forrt. Ez a folyamat 
természetesen nem évek, hanem évmilliók alatt játszódott le, s még 


napjainkban is tart. Mindenesetre a krétában már a maihoz nagyon . 


hasonló ősföldrajzi képpel találkozunk. 

Az alsó krétában jelentek meg a zárvatermők. A Bennettitesek 
még virágkorukat élték, de már az új típusú nyitvatermők több 
rendje igen jelentős szerephez jutott, így a fenyők, a mocsárcipru- 
sok, a mammutfenyők. A földtörténeti középkor a kréta végével 
zárul, növénytani alapon azonban korábban, az alsó és felső kréta 
között húzhatjuk meg a határt. 

XVII. tábla 


1. Jurányia hemiflabellata. A nemzetség magyar tudós nevét viseli: 
Jurányi Lajos a hazai botanika kiemelkedő egyénisége volt a XIX. 
században. Korát megelőző növénysejttani és élettani kutatásokat 
végzett. Harminc évig volt egyetemi tanár. A kiváló tudós emlé- 
kének adózva, Tuzson János — ugyancsak jeles botanikusunk — 
róla nevezte el Erdélyben az akkori Krassó-Szörény megye felső 
krétakorú kőzeteiben talált új pálmát. Nemcsak a faj, hanem a 
nemzetség is új; átmenetet képez a szárnyas és legyező levélalak 
között. A 60 cm hosszúságú nyél két méter körüli levelet tartott. 
A lelet vízparti környezetből került elő torzsavirágzatával és ter- 
mésével együtt. Vulkáni por temette be, ennek köszönhető, hogy 
az apró részletek is igen jól látszanak. 


2. Debeya (levéllenyomat). Nagyon jellegzetes levél, melyet 3-5—7 
levélke alkot leggyakrabban. A levélkék egy pontból indulnak ki, 
és nincs levélkenyelük. A nemzetség rokonsági köre a mai napig 
tisztázatlan. Grönlandtól Ázsiáig előfordul, főként kréta és idő- 
sebb harmadidőszaki kőzetekben. 


3. Sassafras (levéllenyomat). Ugyancsak nagyon jellegzetes, há- 
romhasábos, bőrnemű levelei vannak. A babérfélékhez tartozik, 
mely egyike a legősibb zárvatermő családoknak. Több faja élt a 
krétában, majd a harmadidőszakban is. 


4. Chara -— csillárka. Zöldalgaféle, mely igen fejlett szerveződést 
mutat. Szárszerű testén elkülönülten hím és női ivarszerv talál- 
ható. Ez utóbbinak jellegzetes rajzolata van, mely megterméke- 
nyítés után lehullik. Ez az ún. Chara-, termés", mellyel gyakran 
találkozunk megkövült állapotban. 


5. Chara tuzsoni. (, termés"-kövület). A nagy magyar botanikusról, 
Tuzson Jánosról elnevezett csillárkafaj, melyet Rásky Klára pa- 
leobotanikus fedezett fel oroszlányi középső kréta kőzetekben. 

FELSŐ KRÉTA 


Ha a növényzet fejlődésében a döntő változást jelentő pontokat 
keressük, két legfontosabbként a szilur—devon határtésa felső krétát 
említhetjük. Az előbbiben a növényvilág kilépett a szárazföldre, 
s minden sejtjével alkalmazkodnia kellett az új körülményekhez. 
A felső kréta jelentősége pedig abban áll, hogy a zárvatermők 
elindultak világhódító útjukra, s rövid idő alatt több tízezernyi 
fajjal meghódították a szárazföldet, a sivatagoktól a hegycsúcso- 
kig, a sziklaszirttől a fa odváig. Minden rést, minden szögletet 
megtaláltak, s kiszorítva a harasztokat, a nyitvatermők jórészét, 
átvették a szárazföldek uralmát. Hatalmas őserdőket alkottak, 
amelyekben alig lehet kiigazodni, mert a fafajok száma is szinte vég- 
telen, nem is beszélve az ezernyi lágyszárúról. Gyors elterjedésüket 
nagy változatosságuknak köszönhetik, s hogy szervezetük is sokat 
fejlődött a nyitvatermőkhöz képest. Elsősorban a tökéletes mag- 
védelem, az utódok életben maradásának jobb biztosítása alapozta 
meg sikerüket, de szállítószövet-rendszerük fejlődése is jelentősen 
hozzájárult ehhez. A szárazság, a hőség vagy éppen a hideg ellen 
ügyesebbnél ügyesebb , találmányokkal" védekeztek. 
Kirándulásainkon kertjeinkben, szántóföldjeinken szinte csak 
zárvatermőkkel találkozunk. Meg kell azonban említenünk, hogy 
a sarkvidéki tájakra is eljutottak a zárvatermők, bár a hideg 
égövön mégsem váltak uralkodóvá. A tajgában ugyan jelen vannak 
például a nyírek, de túlnyomórészt mégiscsak a nyitvatermők, a 
fenyők alkotják a vegetációt. A zárvatermők fejlődése azonban 
korántsem mondható befejezettnek; kereszteződések útján ma is 
képződnek új fajok. Ez azonban olyan lassú, hogy egy-egy rövid 
emberöltő alatt észre sem vesszük. A kutatók azonban nem egy 
ilyen esetre figyeltek fel már. 


XIX. tábla 


1. Nathorstiana. A pecsétfából a Pleuromeián át fejlődött ki foko- 
zatos redukcióval az évmilliók során. Karbon őseihez képest apró 
termetű növény volt. A mindössze 10 cm hosszú száron 5 cm hosz- 
szú tűszerű levelek ültek. Különleges élőhelyen, valószínűleg ten- 
gerparti dűnéken élt. Az alsó kréta jellegzetes növényéből az idő- 
szak végére fejlődhetett ki a durdafű, melynek ma is élnek képvi- 
selői. 


2. Isoftes — durdafű. A pecsétfa — Pleuromeia — Nathorstiana fejlő- 
dési sor utolsó tagja. Apró, fűnemű növény. A több millió éves fej- 
lődés során termete egészen lecsökkent. Szára gumószerű, felül 
levélrózsát visel, gyökerei villásan ágaznak el. Ma élő fajai mo- 
csárlakók, így feltehetően korábban is azok voltak. 


3. Liriodendron — tulipánfa (levéllenyomat). Az előző kréta idő- 
szaki növényekkel szemben, melyek még tipikusan a földtörténeti 
középkor jellegeit viselő harasztok, a tulipánfa már újszerű zárva- 
termő, fejlett fás növény. Ma egyetlen faja él, mely nem sokban 
különbözik a kihalt fajoktól (I. Fák, bokrok 12. o.). Hazai par- 
kokban is sok helyen megtalálható. Elviseli a téli hideget, lombhul- 
lató. Kérdés, hogy vajon a krétában is az volt-e, vagy csak a klí- 
ma hatására alakult át lombhullatóvá? 


4. Magnolia — liliomfa (levéllenyomat). A zárvatermők egyik leg- 
ősibb nemzetsége, mely napjainkig él a szubtrópusok, trópusok 
meleg, párás éghajlatán (I. Fák, bokrok, 12. 0.). Némelyik faja elég 
jól tűri a hideget, így a magnóliákat hazánkban is ültetik a par- 
kokban. Nálunk inkább csak cserjetermetűek, de délen fává is 
nőnek. Bőrnemű, nagy, fényes levelei vannak, és óriási, 10 cm át- 
mérőjű, pompás virágai. (Fehér, rózsaszín vagy bordó színű.) A har- 
madidőszakban, főként az eocénben és az oligocénben Magyar- 
országon is igen jelentős volt, a jégkorszak azonban kipusztította 
Európából. Sok örökzöld faja is van. 


XX. tábla 


HARMADIDŐSZAK. EOCÉN 


A földtörténeti újkorban megrendítő változás már nem követke- 
Zett be a növényvilág fejlődéstörténetében. A zárvatermők újabb 
fajai jöttek létre, vagy tűntek el a ,nagy süllyesztőben?. Mégis 
változatos és színes az újkor. Az éghajlat változását folyton követte 
a növénytakaró megváltozása is. Egy-egy terület növényzetének 
átformálódása jól tükrözi, hogyan lett a klíma trópusiból szub- 
trópusivá vagy éppen hideg mérsékelt övivé. Az eocénben Magyar- 
országon még trópusi, szubtrópusi melegről beszélhetünk. Azeocén 
tenger a Dunántúl jelentős részét borította, partjain mocsári nö- 
vényzet díszlett. A meleg klíma, a parti környezet lehetővé tette 
a széntelepek kialakulását. A növények - alkotóelemeik szerint — 
főként szénből, oxigénből, hidrogénből, nitrogénből állnak. Nagy 
nyomás alatt a gáznemű alkotók, tehát az O, H, N eltávoznak, 
s Így szénben dúsul a növényi rész. Ezen az úton keletkezik a kő- 
szén, mely ma is nélkülözhetetlen energiaforrásunk. Az eocénben 
képződtek Magyarország legjelentősebb, legnagyobb kiterjedésű 
széntelepei, így a tatabányai, balinkai, dudari, nagyegyházi és szá- 
mos más telep. Valamennyi eocénkori szenünk barnaszén, azaz 
még , fiatal". Minősége azonban igen jó, s mennyiségénél fogva 
hazánk egyik legjelentősebb energiakészletét jelenti. A dunántúli 
karsztos területeken bányászatuk főként a karsztvíz miatt igen 
veszélyes, nehéz. 

Míg az eocén tenger partján szénképződés volt, a meder mélyebb 
részein agyagos, meszes üledékek rakódtak le. A mészkőben 
megtaláljuk az egykor élt gazdag állatvilág maradványait, tengeri 
sünöket, tengeri csillagokat s egy hatalmas méretű egysejtű állatot, 
a Nummulitest (1. Kövületek 30. o.). Az agyagos, márgás kőzetek 
pedig csigákat, kagylókat és sok levéllenyomatot őriztek meg. 

1. Sabal major — legyezőpálma (kövület). Az eocénre nagyon jel- 
lemzőek a pálmák. A Sabal legyezőpálma-féleség (Il. Kövületek 
24. o.). Németország híres eocénkorú lelőhelyén, Geiseltalban na- 
gyon sok maradvány került elő. Az eocén meleg, csapadékos ég- 
hajlata kedvezett a faj elterjedésének, de megtalálható még jóval 


később, a miocénben is, amikor az éghajlati viszonyok hasonlóak 


voltak. ; 
2. Nipa burtini (kövület). Az eocénben talán a legjellemzőbb pál- 
maféle Magyarországon. Több helyről is előkerült, így a Bakony- 
ból, Dudarról, Balinkáról, elsősorban a széntelepek közeléből. 
Ezek ugyanis egykori tengerpartokat jelölnek, ahol a Nipadites 
mint a mangrove-vegetáció tagja élt. A Budai-hegységben, a Mar- 
tinovich-hegyen is megtalálták maradványait, ahol szintén a mang- 
rove tagja volt (1. Kövületek 24. o.). 


3. Nipa (termés). A Nipa burtini ma élő rokona, mely ma is a mang- 
rove-vegetáció tagja. A mangrove sajátos tengerparti növényzetet 
jelent. A növények olyan közel élnek a vízhez, hogy dagálykor 
a sós tengervíz alá kerülhetnek. Ezt a magas sókoncentrációt azon- 
ban csak néhány szélsőséges alkalmazkodásra képes növény tudja 
elviselni. Ilyen a Nipa is. Sejtnedvük jóval töményebb, mint más 
növényeké, s ezáltal a sós vízből is fel tudják szívni a vizet a szük- 
séges tápanyagokkal együtt. Több esetben , elevenszülés" is előfor- 
dul, amikor a mag a növényen csírázik ki, majd mint egy kis 
rakéta, mélyen belevágódik az iszapba. Így védekezik az ellen, 
hogy a fiatal csíranövényt a hullámok a mélybe sodorják, hiszen 
ez a teljes megsemmisülést és a faj kipusztulását jelentené (I. Külö- 
nös növények 46. o.). ; 


4. Phoenicites. Ez a szárnyas levelű pálma a németországi eocén- 
ben együtt fordult elő a legyezőpálmával. A csapadékosabb helye- 
ket kedvelte. Az eocénkori, trópusi klímájú Európában nagy sze- 
repet játszott a növénytakaróban. 

HARMADIDŐSZAK. OLIGOCÉN 


Az oligocén elején a Nyugat-Európát borító tengerektől elszakadt 
a közép-európai, s kialakult egy sajátos élővilággal jellemzett 
tenger, mely a Kaukázusig terjedt. Ezt a tengert Paratethysnek 
nevezzük. A medence mélyebb részén finomabb, agyagos üledék, 
az ún. Tardi Agyag képződött, melyben az alsó oligocén legszebb 
növénymaradványai őrződtek meg Óbudán és Egerben. 

A kontinensek fejlődésében még egy jelentős változás játszódott 
le az oligocénben. Ausztrália leszakadt az Antarktiszról, s ezzel 
újabb kontinenssel gazdagodott Földünk. 

Az előző korokhoz képest ez a kor nagyon rövid ideig tartott, 
mégis az oligocén Magyarországon jelentős fióraváltozást hozott. 
Az eocéntől kezdve a hőmérséklet lassan csökkent, egészen a 
pleisztocénben bekövetkező jégkorszakig. Az oligocénben már ér- 
ződik a lehűlés, amit a növényzet is jelez. Az alsó oligocénben 
Magyarországon még sok trópusi, szubtrópusi növényfajjal talál- 
kozunk. Ezeket paleotrópusi elemeknek hívjuk. Északibb terü- 
leteken, így például Németországban azonban már az Északi-sark 
felől érkező mérsékelt övi lombhullató fajok is megjelennek. 
Ezeket nevezzük arktotercier elemeknek. Északról dél felé haladva, 
az ősmaradványok alapján jól nyomon követhető, mikor váltak 
uralkodóvá az utóbbiak a paleotrópusi növényfajokkal szemben. 
Magyarországon ez a változás a felső oligocénben következett be; 
míg az alsó oligocén flóráink száraz, meleg éghajlaton éltek, addig 
a felső oligocénben csapadékosabb, hűvösebb, de még a mainál 
jóval melegebb éghajlat uralkodott. Ennek emléke az egri Wind- 
téglagyár agyagfejtőjéből előkerült pálmavirágzat. A táblánkon is 
látható pálmát a budapesti egyetem botanikaprofesszoráról 
Tuzsonia hungaricának nevezték el. 

1. Seguoia — mammutfenyő. Aki vágyakozva gondol a kaliforniai 
nemzeti parkok növényóriásaira , hinné-e, hogy hazánkban is éltek 
ilyen növények harmincmillió évvel ezelőtt! Ma ők a Föld legha- 
talmasabb termetű fái. A hegyi mammutfenyő ( Seguoiodendron 
giganteum) a Sierra Nevada magasabb régióiban, a tengerparti 
mammutfenyő ( Seguoia sempervirens) az Oregon állam határától 
a Monterey-öbölig fordul elő. Európából még a jégkorszak idején 
kipusztult. Az oligocénben és a miocénben azonban még állomány- 
alkotó volt hazánkban is, akárcsak az északi félteke többi pontján 
(1. Kövületek, 50. o.). Hatalmas erdőségeiből jelentős mennyiségű 


szén képződött, például Várpalotán. Manapság parkfának ültetik, 


így Magyarországon is akadnak szép, öreg példányok, Polgárdi- 
ban, Sopronban, Dénesfán, Budapesten, Budakeszi határában, 
Nagycenken, Nagydorogon stb. 


2. Smilax tataensis (levélnyomat). A növényt Tata városáról ne- 
vezték el, mivel első leletei a Tatára vezető autóút építésekor kerül- 
tek elő több ezer más növénymaradvánnyal együtt. Óriáslevelének 


erezete az egyszikűekre vall, a növény valóban a liliomfélék család- 


" jába tartozik. A ma élő Smilaxok kúszócserjék, s a meleg éghaj- 


latot kedvelik. A §. tataensis Tatabánya, Vértesszőlős környé- 
kén a felső oligocénben a mainál melegebb, csapadékosabb ég- 
hajlaton élt. 


3. Platanus neptuni (levéllényomat). Platánfaj, azonban a többi 
platántól merőben eltér. Egyszerű levele nem is emlékeztet a par- 
kokból jól ismert platánfa levelére. Egyetlen ma élő faj hasonlít 
hozzá, mely Délkelet-Ázsiában él igen kis területen. A kihalt faj 
nagy alakgazdagsága miatt sokszor félrevezette a tudományos 
világot: nemrég fedezték fel, s Magyarországon is csak az utóbbi 
években mutatták ki az alsó és felső oligocénből. Dombos tájak, 
alacsony hegyvidékek lakója lehetett, s előfordulásai mindig mele- 
gebb éghajlatot jeleznek. 

1. Cinnamomum -— fahéjfa (levéllenyomat). Nemcsak a magyar, 
hanem a közép-európai felső oligocénre is igen jellemző. A nem- 
zetség számos faja sokfelé élt ebben az időben. A fahéjfák ma leg- 
nagyobb számban Dél-Ázsiában tenyésznek, de a Kaukázus elő- 
terében, a tengerparti, szubtrópusi vidékeken is megtalálhatók. 
A fa kérgét lehántolják és megőrlik. Régóta ismert, értékes fűszer. 
A levelek miridig épek, szép fényesek és bőrneműek. (I. Kövületek 
52. o.; Kultúrnövények 1., 26. o.; Fűszernövények 42. o.) 


2. Zizyphus zizyphoides (levéllenyomat). Egy bengeféle, amely az 
alsó oligocénben igen jellemző. A nemzetség mai képviselői a mele- 
gebb, szubtrópusi tájakon élő cserjék. A levél általában páratlanul 
szárnyaltan összetett, levélkék az őslénytani anyagba azonban 
mindig egyenként, már lehullva kerültek bele. A három nagy ér 
itt is szembetűnő, mint a fahéjfánál, de a levelek széle csipkézett. 


3. Dryophyllum furcinerve (levéllenyomat). A tölgyekkel rokon 
kihalt nemzetséghez tartozik. Valószínűleg szárazságtűrő, örök- 
zöld növény lehetett. Európában az eocénre és az alsó oligocénre 
jellemző. Magyarországon az alsó oligocén rétegekből igen sok 
példánya került elő, így az óbudai, csillaghegyi téglagyárak agyag- 
bányáiból. 


4. Libocedrites salicornioides (hajtáslenyomat). A ciprusfélékhez 
tartozó faj, mely az oligocénben élte virágkorát. Magyarországon 
az alsó oligocénre, a Cseh-medencében a felső oligocénre jellemző. 
Megtalálható a miocénben is, ekkor azonban Magyarországon 
már nem jellemző. Az egyetlen olyan fenyőnemzetség, mely mind- 
két féltekén előfordul. 


5. Chara andreánszkyi (, termés"-kövület). Zöldmoszatokhoz tar- 
tozó csillárkafaj, melyet megtalálója, Rásky Klára a legnagyobb 
magyar paleobotanikusról, Andreánszky Gáborról nevezett el. 


32 


HARMADIDŐSZAK. MIOCÉN 


A lassú lehűlés, amely a harmadidőszak elején kezdődött, tovább 
tartott a miocénben is, mégis voltak benne meleg időszakok, ame- 
lyekről az egykori élővilág hűen vall. A miocén folyamán több 
ilyen szakaszt mutattak ki a kutatók. Nem meglepő ez, hiszen 
a miocén 18 millió éve nagy idő, s az 1-2 millió éves változások 
még gyorsnak sem mondhatók. Az éghajlat megváltozására a nö- 
vényzet igen érzékenyen reagál. Meleg időszakban előretörnek a 
paleotrópusi elemek, így a miocénben tovább éltek a babérlevelű 
fahéjfák. Egyik legnagyobb miocén flóránk az ipolytarnóci, melyet 
nemcsak a növénymaradványok, hanem az ősállatnyomok is hí- 
ressé tettek, igen sok pálmát és fahéjfa-levéllenyomatot tartalmaz. 
A maradványok tufában őrződtek meg, vulkáni por rakódott rájuk. 
A betemetés valószínűleg igen gyors lehetett, amit a forróság hatá- 
sára begöngyölődött levelek jeleznek. 

Ipolytarnócot először egy nagy kovásodott fatörzs tette híressé, 
melyre közel 150 éve figyeltek föl a kutatók. Az akkor 42 méter 
hosszú kovás fatörzs Európa-szerte nagy érdeklődést váltott ki. 
A helybeliek erről mit sem tudtak, s a patakon átfektetve hídnak 
használták. Mivel manapság az Ipolytarnóc környéki erdőket 
jórészt gyertyánfa alkotja, úgy gondolták, ez is az. A tudományos 
vizsgálatok kiderítették azonban, hogy a fa egy kihalt fenyőféle, 
a Pinuxylon tarnócziense megkövesedett hatalmas példánya. A ko- 
vás törzs sajnos a hozzá nem értők áldozata lett. Az akkori rossz 
közlekedési és szállítási viszonyok nem tették lehetővé, hogy a több 
tonnás óriást Budapestre szállítsák. Darabjait a környék birtokosai 
parkuk díszítésére, az aratók kaszájuk élesítésére használták. 
Tasnádi Kubacska András tett hatalmas erőfeszítéseket a fa még 
meglévő darabjainak megmentéséért, s néhányat még sikerült 
Budapestre szállíttatnia. A maradék legszebb darabja a Természet- 
tudományi Múzeumban látható. 

1. Acer tricuspidatum (levéllenyomat). Főként a miocénre jellemző 
juhar-faj. A levél hármas tagolású, innen ered a neve. Ha a marad- 
vány jó megtartású, s a bőrszöveti réteg megmaradt, mikroszkóp 
alatt a 20 millió éves levélszőröket is meg lehet figyelni. 


2. Liguidambar europaea — ámbrafa (levéllenyomat). A miocénben 
igen nagy jelentősége van Európa-szerte, sőt még a pliocénből is 
sok maradvány került elő. Nagy termetű, 50-60 méter magas, 
mocsári környezetben élő fa volt. Ma Észak-Amerikában és Ázsi- 
ában alkot erdőségeket, Európából a jégkorszakban eltűnt. 


3. Ouercus kubinyii — Kubinyi tölgye (levéllenyomat). Nagyon jel- 
j legzetes, szép rajzolatú levélmaradvány, mely többnyire a miocén 
utolsó harmadából került elő. Nevét magyar tudósról, a nógrádi 
Kubinyi Ferencről kapta, aki a földtanban, őslénytanban, régé- 
szetben egyaránt maradandót alkotott a XIX. század elején. Az 
Erdőbényén megtalált fajt az újabb vizsgálatok alapján a Castanea 
(gesztenye) nemzetségbe sorolják. : 


4. Engelhardia detecta (levéllenyomat). A növény a diófélékhez 
tartozik; az oligocéntől a pliocénig élt, azonban legjobban a mio- 
cénben terjedt el. Az ipolytarnóci flóra igen jelentős részét ez a faj 
alkotja. Termése nagyon jellegzetes, szárnyas, háromkaréjos (4/a). 
Ma élő fajai örökzöldek, szubtrópusiak. 


5. Podogonium knorrii (levéllenyomat). A miocén utolsó harmadá- 
ból levél, sőt termés lenyomata is előkerült a finom szemű kova- 
földből Erdőbénye határában. (Erdőbényén van a legrégebbi ma- 
gyarországi ősnövény-lelőhely. Felfedezője az első magyar ősnö- 
vénytani kutató, Kováts Gyula volt. A felső miocén flóra teljes 
feldolgozója, Andreánszky Gábor is sokszor gyűjtött itt.) A pil- 
langósvirágúak családjába tartozik, de hüvelytermése csupán egy 
magot hozott. Viszonylag szárazabb éghajlat alatt élt. 

HARMADIDŐSZAK. PLIOCÉN, 
NEGYEDIDŐSZAK. PLEISZTOCÉN 


A pliocént Magyarországon már hűvös, jégkorszak előtti éghajlat 
jellemzi. A flóra elszegényedett, a meleget kedvelő, gazdag fajösz- 
szetételű szubtrópusi növényzet lehúzódott délre. A hajdani tenger 
tóvá zsugorodott maradványai a beléjük ömlő folyóvizektől ki- 
édesedtek. Sok kanyargó, medréből kilépő vízfolyás szelte át ekkor 
a Kárpát-medencét. A hazai pliocénben nagyon jellemzőek a folyó- 
parti fűzfafajok. Vannak lelőhelyek, amelyekben szinte kizárólag 
fűzmaradványokat találtak, de más folyóparti növény, így az éger, 
a szil is jelentős. Néhol kedvező körülmények között azért a meleg- 
kedvelő, oligocén és a miocén növények is fennmaradtak. Egyetlen 
lelőhelyről, Rózsaszentmártonról például még a fahéjfa levelének 
a lenyomata is előkerült. De találtak szárnyasdiót és ámbrafát is, 
melyek ugyancsak korábbi, melegebb korok jellemzői voltak. 
Tovább él, sőt igen jelentős kiterjedésű egy mocsárciprus-féle, 
a Glyptostrobus is. 

A pliocén növényzete már igen hasonló a maihoz. A nyírek, töl- 
gyek, nyárak, szilek, égerek, füzek a mai erdők, árterek, folyó- 
partok hangulatát idézik. Néhány kivételtől eltekintve, a fajok 
általában nem ugyanazok, mint a ma élők. Magyarországon 
akkor sok, nagy termetű növényevő állat: szarvas, ormányos élt, 
vagyis fűben is bővelkedő terület lehetett. 


A pliocénnel lezárult a harmadidőszak. A következő negyed- . 


időszak első része, a pleisztocén már a jégkorszak színtere. Hazánk 
területét ugyan nem fedte jégtakaró, de rendkívüli közelsége ná- 
lunk is éreztette hatását. Száraz, hideg, szeles éghajlat uralkodott. 
Ekkor képződött a lösz és a futóhomok. Gazdagabb élet csak a 
melegforrások vidékén alakult ki. Édesvízi mészköveink számos 
növénymaradványt tartalmaznak, például Vértesszőlősön, Tatán, 
Dunaalmáson, Budán. 

XXVIII. tábla 


v WZ 
má Jöéö Jöt 


1. Glyptostrobus europaeus (levéllenyomat). A mocsárciprusokhoz 
tartozó kihalt növényfaj. A nemzetségnek ma már csak egyetlen 
faja él Kínában. A kréta időszakban jelent meg először, de jelen- 
tősége a felső oligocénben és a miocénben növekedett meg. A mo- 
csaras területek lakója volt. A pliocénben sokfelé alkotott nagy 
erdőségeket. A hidegebb éghajlaton fennmaradását a nagy kiter- 
jedésű mocsarak felett kialakult párás levegőnek, a vízfelület mér- 
séklő hatásának köszönhette. 


2. Salix sp. — fűz (levéllenyomat). A hazai pliocénben a hűvösödő 
éghajlat miatt igen elterjedt. Egyes lelőhelyeken szinte kizárólag 
fűzfa-fajok fordulnak elő. Mai rokonaihoz hasonlóan folyópar- 
tok, mocsarak növénye volt. Sok fajuk — átélve a jégkorszakot — 
a mai napig honos hazánkban. 


3. Alnus sp. - éger (levéllenyomat). Folyópartok, láperdők jel- 
lemző növénye. Különböző fajai a kréta időszaktól kezdve gya- 
koriak. A maiakhoz hasonló hidegtűrő fajainak jelentősége a plio- 
cénben nőtt meg, s a pleisztocénben folyamatosan tovább éltek. 


4. Osmunda parschlugiana (levéllenyomat). Már az oligocénben és 
a miocénben is előforduló páfrányfaj, amelynek számos lenyomata 
került elő az egri Wind-téglagyári lelőhelyről. A harmadidőszak: 
ban, úgy tűnik, végig megmaradt, mert a pliocénben is előfordul 
Myricák, Glyptostrobusok és más páfrányfajok társaságában. 


5. Syringa hungarica — magyar orgona (levéllenyomat). Ki hinné, 
hogy a zord pleisztocén tájon, ahol hideg, porfelhőt szállító szelek 
söpörtek végig, orgona is virágzott. Skoflek István mutatott ki 
Magyarországról több pleisztocénben élő orgonafajt. Ez a növény 
a Bükk hegységből, a monosbéli édesvízi mészkőből került elő. 
Még három orgonafajt ismerünk részben innen, részben pedig 
Vértesszőlősről, ahol ősemberleletet is találtak. 

